Amandze na Amambra a Mfantsefo yɛ ma ntafo.
Akanfo wɔ amandze na amambra pii a wɔyɛ dze ma nyimpa wɔ ber pɔtsee a obodur wɔ n’abrabɔ mu. Amambra no nye bragor, kyirbra, ahensi, abadzinto na pii a ɔkeka ho.
Obiara nyim dɛ basia fa yafun na bosoom akron ekyir no, ɔawo. Awo n’ekyir no, wɔyɛ amambra biara a ɔsɛ dze ma ɔhɔho no akɔaba gye na wɔgye no tum. Yenyim dɛ sɛ basia fa yafun a, otum ba dɛ ɔwo kor, ebien , ebiasa na mpo dza a ɔbor dɛm. Ne nyinara yɛ nyankopɔn ne nhyehyɛɛ. Dɛm akyerɛw yi yɛ bɛda amambra na amandze a Mfantsefo yɛ ma ntafo edzi. Wɔfrɛ no “Ntaguan”, ɔkyerɛ dɛ woritwa guan ama ntafo . Mpɛm pii no, sɛ obi wo ntafo a, awofo no bu hɔn enyi gu dɛm amambra yi do. Piinara na wɔnnyɛ a dza wɔka nye dɛ ɔyɛ abosomsɛm. Mpanyimfo na na wobu hɔn bɛ bi dɛ, ”Beebi a adze ne da no, sɛ ammfa annto hɔ a, ofir tɔ”. Iyi kyerɛ dɛ amandze na amanbra biara ho hia ma hɛn dɛ Mfantsefo anaa Akanfo.
AKanman mu no, sɛ obi wo ebien bɔ mu a, yɛka dɛ ɔawo ntafo. Sɛ ɔwo ebiasa bɔ mu so a, yɛka dɛ ɔawo ntansa. Wɔfrɛ na no Atta maame na egya no Atta papa. Binom tum wo mbanyin nkotsee anaa mbasiafo nkotsee. Sɛ obi wo mbanyin anaa mbasiafo ebein a, wɔfrɛ hɔn ntatsen.
Amandze a wɔyɛ ma ntafo no nnyɛ adze a ɔyɛ dzen bor do, mbom kaw kakra na ɔwɔ ho. Sɛ wɔwɔ ntafo a, wodzi kan yɛ abadzinto amambra no ma hɔn dze ma hɔn akɔaba to hɔn dzin ansaana ɔayɛ ntafo amambra no ama hɔn.
Amambra no mu no, wodzi kan hwehwɛ panyin a otum gyina yɛ amandze no anaa nyimpa a ɔwɔ nyimdzee wɔ amambra no ho. Dɛm nyimpa no kyerɛ hɔn ndzɛmba a wobehia dze ayɛ amambra no ma awofo no totɔ ba. Binom tum yɛ amambra no ma ntafo no wɔ hɔn mbafobermu na binom so tum yɛ no ber a hɔn enyi efir.
Afei, wɔhyɛ ber a wɔdze bɛyɛ amambra no. Ɔnam dɛ wɔreyɛ amandze no ama ntafo ntsi, wɔbɔ ntafo nyinara amandzɛɛ ma wɔba nye hɔn bɔ mu yɛ.

Ber no so a, dɔm pii dzi ehyia wɔ ntafo no hɔn papa ne fie; Hɔ na wodzi dwuma no wɔ.
Ndzɛmba a wɔdze yɛ amambra no bi nye seradze, pawda, hyirew, oguan, nkokɔ ebien, nsa, sapɔw, edur: nyanya, asɛsɛgua, bayer, ngo, nkyirefuwa, sekan, sika, dwon n’ahataw, na pii a ɔkeka ho. Obiara a ɔba dwumadzi n’ase no hyɛ fitaa ka ntafo no ho osiandɛ Akanfo wɔ gyedzi bi dɛ ɔyɛ enyigye da ma ntafo no na dodowara a woehyia mu no.
Ber no so ma wɔrebɛhyɛ amambra no ase a, mpanyimfo dze nsa gu famu dze frɛ nananom na ewuakɔr ma wobedzi ho dase osiandɛ Akanfo wɔ gyedzi soronko bi wɔ hɔn mu.
Nyia ogyina dzi dwuma no keka haban dur no nyina bɔ mu dze nsu fora hyɛ si hɔ. Atta biara a ɔbɛba hɔ no tu bi hohor n’enyim na ne nsa ho. Wɔdze bi so guar ntafo no dze nyanya no bi toto hɔn kɔn mu. Afei, wɔdze hɔn tsena asɛsɛgua no do mprɛnsa.
Wowie no dɛm a, wotwa guan no dze no mbɔgya no bi sɔ ntafo no nan do. Dɛm ber no na tɔ na nkirefuwa no so ayɛ kradow. Wodzi kan dze bi ka ntafo n’ano na wowie no dɛm a, ntafo nkaa no so tum dze bi ka hɔn ano. Dɛm ber no na mbasiafo mpanyimfo so gu ayer do. Wɔtow ndwom a ɔfa ntafo ho. Dodow a wɔpɛdɛ wɔsaw no tum saw bi.

Afei, wɔfa nkokɔ ebein no dze kyerɛ ntafo no ka dɛ, “Iyi na hom awofo dze rema hɔn akɔaba ntsi, wɔngye no akoma pa mu”. Wɔma obiara dze ne nsa ka dze kyerɛ dɛ, wɔagye. Nyimpa a wotum dze edur no a ɔahyɛ no no bi quar nye ntafo no na basia anaa banyin bi a, ɔawo ntafo. Ansaana edzi nso no bi boguar no, bedzi kan dze sika ato mu ansaana etu bi ahorow w’enyim na wo nsa ho.

Wowie do dɛm a, ntafo no nyinara bɔ mu tow ndwom saw. Iyi ekyir no, wɔma basia a ofi ntafo no hɔn na n’ebusua mu no soa edur no a wɔdze guaree no ne nkaa no na wɔtow santsen tow ndwom dze kɔ sumina do kɔtow gu. Nyia ɔsoa no nnhwɛ n’enyi ekyir kɛpem ber a wɔbɔkɔ akodu sumina no do.
Wobodur fie a, wɔbɔ mpaa na wɔdze dwumadzi no ba ewie. Atta maame noa edziban ma obiara dze bi ka n’ano. Wɔdze oguan no yɛ edziban ma ntafo no nko a obiara nndzi bi. Adɔfo na nkorɔfo kyɛ ntafo n’adze. Bi tum yɛ sika, tam, na pii a ɔkeka ho.
